C 458/14

Kuulemismenettelystä vastaavan neuvonantajan loppukertomus (1)

AT.40178 – Autojen päästöt

(ETA:n kannalta merkityksellinen teksti)

(2021/C 458/10)

Päätösluonnos, joka on osoitettu yrityksille DAIMLER (2), VW (3) ja BMW (4), jäljempänä yhdessä ”osapuolet”, koskee yhtenä kokonaisuutena pidettävää jatkettua Euroopan unionin toiminnasta tehdyn sopimuksen 101 artiklan 1 kohdan b alakohdan ja ETA-sopimuksen 53 artiklan 1 kohdan b alakohdan rikkomista, joka kattoi koko ETA-alueen ja alkoi 25. kesäkuuta 2009 ja päättyi 1. lokakuuta 2014. Päätösluonnoksessa todetaan, että osapuolina olevat yritykset osallistuivat rikkomiseen, joka muodostui sopimuksista ja/tai yhdenmukaistetuista menettelytavoista, harjoittamalla kilpailijoiden välistä yhteydenpitoa, jonka avulla ne koordinoivat markkinakäyttäytymistään ETA-alueella myytävissä, dieselmoottorilla varustetuissa henkilöautoissa käytettävien selektiivisten katalyyttisten pelkistysjärjestelmien osalta.

Asia sai alkunsa hakemuksesta, joka koski sakoista vapauttamista, minkä jälkeen toinen yritys esitti hakemuksen sakkojen lieventämiseksi.

Komissio aloitti 18. syyskuuta 2018 asetuksen (EY) N:o 773/2004 (5) 2 artiklan 1 kohdan mukaisen menettelyn osapuolia vastaan.

Komissio antoi 5. huhtikuuta 2019 osapuolille väitetiedoksiannon, jäljempänä ”alkuperäinen väitetiedoksianto”, ja antoi niille luvan tutustua asiakirjoihin.

Kuulemismenettelystä vastaava neuvonantaja vastaanotti 18. lokakuuta ja 21. marraskuuta 2019 kaksi asiakirjoihin tutustumispyyntöä, jotka BMW esitti päätöksen 2011/695/EU 7 artiklan nojalla. Kumpikin pyyntö hylättiin kokonaisuudessaan.

Komissio vastaanotti 12. ja 13. joulukuuta 2019 osapuolten kirjalliset huomautukset vastauksena alkuperäiseen väitetiedoksiantoon sen jälkeen, kun määräaikaa oli useaan otteeseen pidennetty. Huomautuksissaan osapuolet pyysivät myös lupaa saada esittää näkemyksensä suullisessa kuulemisessa (6).

Osapuolet ilmoittivat sen jälkeen olevansa kiinnostuneita sovintoon tähtäävistä keskusteluista. Komissio ehdotti 2. helmikuuta 2021 osapuolille virallisesti siirtymistä asetuksen (EY) N:o 773/2004 10 a artiklan mukaiseen sovintomenettelyyn. Asetuksen (EY) N:o 773/2004 10 a artiklan 2 kohdan mukaisten sovintoon tähtäävien neuvottelujen (7) ja sovintoehdotusten (8) jälkeen komissio antoi osapuolille sovintomenettelyn väitetiedoksiannon 21. toukokuuta 2021 (9).

Vastauksissaan sovintomenettelyssä annettuun väitetiedoksiantoon osapuolet vahvistivat asetuksen (EY) N:o 773/2004 10 a artiklan 3 kohdan mukaisesti, että väitetiedoksiannossa oli otettu huomioon niiden tekemien sovintoehdotusten sisältö ja että ne olivat edelleen sitoutuneet sovintomenettelyyn.

Olen tutkinut päätöksen 2011/695/EU 16 artiklan mukaisesti, käsitelläänkö päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä. Katson, että asia on näin.

Edellä esitetyn perusteella ja ottaen huomioon, että osapuolet eivät ole esittäneet minulle minkäänlaisia muita pyyntöjä tai valituksia (10), katson, että osapuolten menettelylliset oikeudet ovat tosiasiallisesti toteutuneet tässä asiassa.

Tehty Brysselissä 8 päivänä heinäkuuta 2021. Dorothe DALHEIMER

(1) Laadittu kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) Daimler AG.

(3) Volkswagen AG, jäljempänä ”Volkswagen”, Audi AG, jäljempänä ”Audi”, ja Dr. Ing. h.c. F. Porsche AG, jäljempänä ”Porsche” (Volkswagen, Audi ja Porsche ovat yhdessä jäljempänä ”VW”).

(4) BMW AG.

(5) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(6) Asetuksen (EY) N:o 773/2004 12 artiklan 1 kohdan mukaisesti.

(7) Sovintoneuvottelut käytiin 23. helmikuuta ja 29. maaliskuuta 2021 välisenä aikana.

(8) Osapuolet esittivät viralliset sovintopyyntönsä 27. ja 28. huhtikuuta 2021.

(9) Osapuolet olivat asetuksen (EY) N:o 773/2004 12 artiklan 2 kohdan mukaisesti vahvistaneet haluavansa esittää näkemyksensä suullisessa kuulemisessa vain, jos sovintomenettelyssä annetussa väitetiedoksiannossa ei otettaisi huomioon niiden sovintoehdotusten sisältöä.

(10) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa sovintomenettelyn vaiheessa varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C 167/01 18 kohta (EUVL C 167, 2.7.2008, s. 1).